Lene Espersen (KF), 2005-12-09:
Jeg vil også gerne benytte lejligheden til at takke for en god debat, selv om jeg også må sige, at det, som min indledende tale bl.a. handlede om, var, at når man tager sådan en principiel debat, der meget handler om at sikre den rette balance mellem hensynet til samfundets og borgernes tryghed og sikkerhed og hensynet til privatlivets fred, så er det jo noget, som vi på trods af forskellig partipolitisk baggrund er meget enige om er vigtigt at holde sig for øje.
Det første spørgsmål rejste ordføreren for forslagsstillerne, fru Line Barfod, i sin besvarelse, og det var et spørgsmål om, hvorvidt jeg overhovedet havde besvaret forespørgslen tilfredsstillende.
Nu er der altid mange vurderinger af de besvarelser, som ministre giver, men pointen i min besvarelse var sådan set, at jeg mener, at de regler og den lovgivning, der er på overvågningsområdet i dag, er, som de skal være.
Det var sådan set derfor, jeg ikke kom med bud på, hvordan man kunne mindske overvågningen forskellige steder.
Jeg synes, udgangspunktet er, at vi, som jeg også sagde meget klart, har været meget restriktive i de lovgivningsinitiativer, vi har taget på overvågningsområdet.
Sidst vi ændrede reglerne, var i forbindelse med, at pengeinstitutterne ønskede at få øget mulighed for overvågning.
Der valgte Folketinget jo enstemmigt at beslutte at give tilladelse ved kontantautomater og ved pengetransporter.
Man sagde i første omgang nej til at overvåge indgangspartierne.
Så det var sidste gang, der blev taget stilling til det.
Så jeg tror, at det, når det kommer til stykket, nok handler meget om, at vi i sidste ende måske ser lidt forskelligt på spørgsmålet, når det kommer ned på det mere konkrete plan.
Fru Line Barfod kom også ind på spørgsmålet vedrørende logning af data og var, som jeg hørte det, temmelig kritisk over for, at de ændringer, som vi gennemførte af retsplejeloven i 2002, ikke endnu var gennemført i dansk ret.
Der ved fru Line Barfod jo ganske udmærket, for vi har diskuteret det her spørgsmål temmelig mange gange, at grunden til det var, at efter at ændringen var vedtaget i Folketinget, brugte ministeriet og andre embedsmænd meget lang tid på at drøfte med branchen, hvordan den konkrete udmøntning måtte være.
Jeg synes sådan set, det var fornuftigt at tage grundige drøftelser af den konkrete udmøntning, så den også var noget, der harmonerede med virkeligheden uden for Christiansborg.
Så skete der jo det, at man i EU besluttede sig for at lave fælles regelsæt, og der synes jeg altså, det fornuftige var at sige, at vi så afventede, at der kom fælles EU-regler, så jeg ikke inden for måske et halvt eller et helt år skulle komme med nye bekendtgørelser.
Det ville jeg ikke synes ville være en særlig smuk måde at administrere på, hvis jeg havde gjort det på den måde.
Nu blev vi i fredags enige i EU-kredsen, og det betyder altså også, at vi er gået i gang med at udfærdige den bekendtgørelse.
Så det synes jeg bare skulle med.
Jeg vil også sige til fru Line Barfod, at spørgsmålet vedrørende sms er besvaret, og jeg besvarer det meget gerne igen.
Der er teknisk mulighed for at sikre, at det alene er oplysningen om, hvilke to telefonnumre der har sms’et med hinanden, og overhovedet ikke sms-teksterne, der kommer med i beskeden.
Det er bare et klart svar til fru Line Barfod, så vi ikke skal diskutere det hver gang.
Jeg beklager, hvis ikke jeg har været klar nok, men det er der mulighed for.
Hr. Kim Christiansen rejste et ret spændende tema, som man i USA er meget optaget af for øjeblikket, og det er spørgsmålet om en automatisk overvågningsfunktion, som indeholder systemer, der kan aflæse biometriske data, således at man kan genkende konkrete personer.
Jeg er bekendt med, at man i Island i lufthavnene har sådan et ansigtsgenkendelsessystem, som har været ret effektivt deroppe.
Derfor synes jeg også, det vil være relevant at tage med i videre overvejelser og i hvert fald undersøge, hvilke tekniske muligheder der er.
Så er der jo noget at tage stilling til.
Jeg vil også gerne over for hr. Simon Emil Ammitzbøll fra Det Radikale Venstre bekræfte, at den redegørelse, som jeg vil afgive til Folketinget i det nye år, naturligvis vil indeholde en gennemgang af den overvågningslovgivning, der er på både det private og offentlige område, så begge områder er dækket, således at Folketinget har et så godt som muligt ikke måske bare beslutningsgrundlag, men også debatoplæg til brug for de videre drøftelser, der skal være, forud for at forslaget til antiterrorlovpakken bliver fremsat.
Men jeg vil gerne takke endnu en gang for en god debat og så sige, at det her jo heldigvis er et tema, vi vender tilbage til – det er jeg sikker på.
Når redegørelsen foreligger, og om ikke andet når forslaget til antiterrorlovpakken bliver fremsat,
er jeg ikke i tvivl om, at det her aktuelle tema, som Enhedslisten har rejst, igen vil være på dagsordenen.